《题魏宪长山水四首 其一 春景》
明代·黄仲昭

乾坤昨夜东风起，春入林峦绚青紫。眼前风物有如此，世间何处差可拟。

初疑皇都二月时，花衢柳陌相蔽亏。使君退直金銮殿，独骑骢马行春熙。

又疑五羊城下路，海色山光杂烟树。使君按节观民风，星轺时向棠阴驻。

又疑山水如钱塘，雨馀处处民耕桑。使君分宪恤民隐，阴崖寒谷回春阳。

又疑风光似南浦，滕王高阁临江渚。使君持宪豺虎藏，千里湖山民按堵。

兹图虽云咫尺中，俯仰意态应无穷。题诗愧无五彩笔，为君聊纪曾游踪。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。